b'\n_START_ARTICLE_\nLangfjella\n_START_PARAGRAPH_\nLangfjella er et samlenavn for fjellomr\xc3\xa5dene fra Setesdalsheiene i s\xc3\xb8r til Dovrefjell i nord. Tidligere var Langfjella ofte forklart som vannskillet mellom Vestlandet og \xc3\x98stlandet, men i nyere tid har bedre topografisk og geologisk kjennskap gjort at det er vanskelig \xc3\xa5 betrakte fjellomr\xc3\xa5dene som \xc3\xa9n fjellformasjon; dette gjelder s\xc3\xa6rlig Heiane i s\xc3\xb8r hvor betydelige omr\xc3\xa5der ogs\xc3\xa5 har avl\xc3\xb8p mot s\xc3\xb8r._NEWLINE_I dag er betegnelsen Langfjella mye brukt innen meteorologi, da fjellomr\xc3\xa5dene sv\xc3\xa6rt ofte fungerer som et v\xc3\xa6rskille mellom \xc3\x98stlandet og Vestlandet. V\xc3\xa6rvarslingsomr\xc3\xa5det \xc2\xabLangfjella\xc2\xbb omfatter fjellomr\xc3\xa5dene p\xc3\xa5 vannskillet mellom \xc3\x98stlandet og Vestlandet fra Jotunheimen og s\xc3\xb8rover. Omr\xc3\xa5det \xc3\xb8st for Langfjella blir da ofte nevnt som \xc3\x98stafjells._NEWLINE_Langfjella er en rest av Den kaledonske fjellkjeden, og dekker bortimot 20 forskjellige fjellomr\xc3\xa5der.'